Si ja vius pel teu compte i vols administrar correctament l'economia domèstica; o bé simplement vols arribar a final de mes sense números vermells, heus ací uns quants consells senzills.
De segur que t'ajudaran a organitzar el pressupost.
Identifica les despeses fixes i les despeses variables que tens cada mes i fes-ne un seguiment durant un període determinat, per saber quant gastes en cada partida.
Amb els ingressos has de poder cobrir les despeses fixes i, segons els fons que et restin per a les despeses variables, hauràs d'estrènyer més la bossa o no tant.
Mira de tenir un fons reservat per a imprevistos (despeses derivades d'una malaltia, una multa inesperada, obres de reforma, etc.).
Esbrina si pots destinar –i ho vols– de manera regular una part gran o petita dels ingressos a estalviar per a despeses previstes o projectes a termini mitjà o llarg (una matrícula a un curs de formació, un viatge, regals de Nadal, una mudança, etc.)
Tot i que en algun moment et pugui convenir d'adquirir un producte i pagar-lo de mica en mica, acumular quotes i deutes (per pagar un electrodomèstic, un cotxe, un viatge...) pot arribar a ser insostenible.
Hi ha despeses fixes que no varien mai o molt rarament.
També hi ha partides fixes que causen despeses variables segons les necessitats i els hàbits de consum; partides que varien segons els desigs o necessitats, i despeses imprevistes.
Heus aquí una relació de les partides que hauries de tenir en compte, en general, per a preveure i controlar les despeses domèstiques.
Per a una economia domèstica sostenible, és recomanable que les despeses d'habitatge no equivalguin a més del 30 % dels ingressos.
Podem controlar aquestes despeses si en fem un consum moderat i racional.
La despesa alimentària mensual pot variar molt segons els hàbits d'alimentació i consum de productes frescos i preparats, d'una banda; i si menges a casa o a fora.
El cost dels àpats a fora també canvia molt si et portes el menjar preparat o bé t'entaules en algun establiment.
Les despeses fixes de transport canvien molt segons els trajectes que facis habitualment i segons amb quin mitjà: anar a peu o amb bicicleta, amb transports públics, amb taxi o amb cotxe propi.
Tingues-ho en compte si tens un pressupost limitat.
Amb les noves tecnologies -tot i que hauria de ser al contrari-, el cost domèstic de les comunicacions es va disparar.
Connectar-se a internet i trucar per telèfon pot tenir un cost fix al mes o variar molt de l'un mes a l'altre, segons el consum i la modalitat de contracte.
Si estudies, has de preveure en el pressupost domèstic l'import de la matrícula i la forma de pagament del curs: de cop, en quotes semestrals, trimestrals o mensuals; a més del cost dels materials associats al curs.
És una de les partides més fluctuants.
De tant en tant és inevitable que renovis roba i calçat.
Potser ets una persona austera en aquest àmbit: fas servir la roba fins que ja no pot estar més gastada; compres roba i calçat de segona mà i sempre de rebaixes o als mercats.
En aquest cas, vestir-te no hauria de significar cap ensurt per a la teva economia domèstica.
Però si t'agrada vestir-te amb marques conegudes, tenir una gran varietat de roba a l'armari i renovar-la sovint per seguir les tendències de la moda, vés amb compte: uns pantalons o unes sabates poden desmuntar-te tot el pressupost mensual.
Anar a fer un got, al cinema o al teatre, apuntar-te a un curset o un taller, comprar llibres o música són despeses relativament petites que, si no les controles, et poden reduir considerablement la liquiditat econòmica sense adonar-te'n.Assegura't que el consum en activitats o productes de lleure no et priva de pagar les despeses fixes i inevitables.
Hi ha tantes despeses possibles com opcions i necessitats de consum i serveis: assegurances, medicaments, manutenció d'animals, perruqueria, regals per a la gent que t'envolta...
Identifica-les i administra-les segons les teves possibilitats.